ועדת הכספים, כנסת 25, פרוטוקול מספר 278, 2023-12-25 00:00

משה גפני: טיוטת צו תעריף המכס והפטורים ממס קנייה על טובין (תיקון מס' 20 והוראת שעה מס' 14), התשפ"ב-2022 (תיקון), התשפ"ד-2023

גל ברנס: מוצע במסגרת הצו לבטל - -     

שולמית אלוני: לפני שאתה מציג את הצו עצמו, נבהיר את המעמד שבו אנחנו נמצאים

שולמית אלוני:  הצו הזה הוא טיוטה שהופצה להערות הציבור, הוא צו שעדיין לא פורסם ברשומות ולא נכנס לתוקף

שולמית אלוני:  במסגרת ההבנות יחד עם הוועדה ביקשנו מרשות המסים להעביר אלינו צווים עוד לפני שהם נכנסים לתוקף

שולמית אלוני:  הפרוצדורה לפי חוק מיסי מכס ובלו היא שהצו מהרגע שהשר חותם עליו מתפרסם ברשומות ונכנס לתוקף, כשלוועדה יש תקופה של חודשיים לאשר או לדחות אותו

שולמית אלוני:  פה מדובר בצו שצפוי להיכנס לתוקף ב-1 בינואר 2024, לכן אתם מגיעים אלינו לפני כדי שנוכל לקיים בו דיון ולא נצטרך לקבל החלטות אחרי שהוא בתוקף, נכון?     

לילי אור: נכון, זה תיאור מדויק

גל ברנס: במאי 2022 נחתם צו הפחתת מכסים במטרה להוריד את יוקר המחייה בפירות וירקות

גל ברנס:  כעת מוצע, לאחר שתי פעימות שהיו בצו, לבטל את המשך הפעימות העתידיות כך ששיעור המכס יישאר ברמת שיעור המכס הנוכחית

ינון אזולאי: שתי הפעימות כבר נעשו?     

גל ברנס: כן

ינון אזולאי: אתה מבטל, אתה לא דוחה אותן

אלון שוסטר: למה החלטתם, מה קרה? ראיתם שלא כדאי?     

גל ברנס: היה צו מאוד ספציפי שעסק ברפורמה שקשורה לפירות וירקות, שהפחית את המכסים על פירות וירקות

גל ברנס:  יש פה נספחים כמו דבש ושמן זית, אבל העיקר זה פירות וירקות

מטי צרפתי הרכבי: בלי דגים?         

גל ברנס: בלי דגים

ינון אזולאי: כל הפירות והירקות?     

שולמית אלוני: אני רואה פה תפוחי אדמה, בצלים, בצלצלים, כרוב, כרובית, חסה, גזר, לפת, סלק, צנונים, מלונים, פפאיות, בננות, ירקות קפואים, ירקות משומרים, עגבניות, משמשים, דובדבנים, אפרסקים

גלעד קריב: איזה עוד מוצרים חקלאיים צפויים לרדת בעניין המכסים בחודשים הקרובים דרך צווים אחרים?     

ינון אזולאי: והאם אתם מתכננים להביא ביטול של הצעדים הבאים לגבי כל מיני דברים שאמורים להיכנס?     

אלון שוסטר: למה אתם מבטלים, הרי חזון אחרית הימים היה להוריד את המכס ולא לתת לחקלאים את מה שהייתם אמורים לתת? הבטחתם לחקלאים 250 מיליון שקל

אלון שוסטר:  מה האירוע? מאיפה כל הטוב הזה נופל על החקלאים?     

גל ברנס: לגבי על מה עוד יורדים המכסים אני לא יודע בעל פה, אני יכול לבדוק

גל ברנס:  אין כוונה לבטל צווי מכס אחרים

גל ברנס:  כל יתר הצווים הם בסיכום עם החקלאים בהתאם להסכמים שנחתמו

אלון שוסטר: בדגים זה לא המצב

אלון שוסטר:  הענפים בדגים קורסים

אלון שוסטר:  מה שנכון לפירות וירקות גם נכון לדגים

ינון אזולאי: בגלל זה שאלנו אותך על הביצים, על הדגים

ינון אזולאי:  למה פה כן ופה לא?     

גל ברנס: בביצים, למיטב ידיעתי, לא יורד שום מכס בחודשים הקרובים

גל ברנס:  אני חושב שהמכס החד שירד היה של 50% לפני שנה

מטי צרפתי הרכבי: במרגליות כבר אין ביצים

גל ברנס: מה שיש לפנינו זה פירות וירקות

גל ברנס:  יכול להיות שלגבי הדגים המכס ירד ב-1 בינואר, אבל אני לא בטוח

משה גפני: מה לגבי התעשייה החקלאית?     

גל ברנס: זה לא פה בצו

ינון אזולאי: למה זה לא פה בצו?     

משה גפני: אז נוסיף אותו

משה גפני:  פנה שר החקלאות אל שר האוצר וביקש ממנו גם את העניין הזה

משה גפני:  המצב של החקלאים הוא לא המצב המזהיר ביותר, אנחנו יודעים את זה, לכן אני מבקש להוסיף גם את התעשייה החקלאית

גל ברנס: זו לא החלטה שלי

גל ברנס:  בשונה מהמצב הזה שרק עוצר ירידה של מכסים, שם הבקשה הייתה להעלות מכסים

משה גפני: אני מבקש ממך להוסיף לצו הזה גם את הנושא של התעשייה החקלאית, זה מה ששר החקלאות ביקש

משה גפני:  עם כל הכבוד, אתם לא צריכים להיות קשוחים עם העניין הזה ולהגיד "לא"

גל ברנס: זו לא החלטה שלי

גל ברנס:  ידונו שר החקלאות ושר האוצר

משה גפני: של מי ההחלטה?     

גל ברנס: של שר האוצר

ינון אזולאי: אז מה אתה אומר, היום לא לאשר ולחכות לצו חדש?     

משה גפני: אנחנו לא צריכים לאשר את זה גם היום, זו טיוטה

מטי צרפתי הרכבי: 	זה יתוקן גם לדגים?     

משה גפני: גם לדגים

גל ברנס: על הדגים יש הסכם תמיכה ישירה

גל ברנס:  אני לא מכיר בקשה כזאת מצד שר החקלאות

משה גפני: הנה המכתב של שר החקלאות

אורן לביא: אין לגבי הדגים הסכם

גל ברנס: לפני כמה חודשים ענף הדגים ביקש שנתקן את ההסכם עם משרד החקלאות, וגם הסכמנו לתקן אותו ולהקדים פעימה בתמיכה הישירה

אלון שוסטר: גל, אתה יודע שצריך לעצור את הפעימה גם בדגים

אלון שוסטר:  אין כסף לתמיכות ישירות

אורן לביא: 	אם אנחנו חוזרים כל כך אחורה, גל, אז בוא נדבר על ה-270 מיליון שעדיין לא שילמתם, בוא נדבר על ה-250 מיליון שמגיעים להם כל שנה

גל ברנס: ביוני 2022 הגיעו להסכמות עם החקלאים על כל מתווה הורדת המכסים

דובי אמיתי: 	לא היו שום הסכמות

גל ברנס: החקלאים טוענים שאין הסכמות, לכן מבחינתנו השיח פה הוא לא שיח של הסכמות

גל ברנס:  כשביקש שר החקלאות משר האוצר לעצור את מתווה הורדת המכסים, הסכים שר האוצר, לכן הצו כאן

משה גפני: 	אנחנו מביאים את הטיוטה לכאן לפני שהצו הזה נכנס לתוקף ב-1 בינואר

משה גפני:  אנחנו שמחים על הצו הזה, אנחנו חושבים שהוא נכון, אבל צריך להוסיף את התעשייה החקלאית

דובי אמיתי: 	ולעצור, כבוד הרב, את המתווה היורד

דובי אמיתי:  יש לנו מתווה יורד במכסים לענף הדיג שאנחנו לא יכולים לסבול

משה גפני: 	אנחנו לא רוצים לעכב את אישור הצו הזה, אנחנו רוצים שההפחתה הזאת תאושר, אבל אנחנו רוצים להוסיף את מה ששר החקלאות ביקש משר האוצר

ששון גואטה: בתמורה להורדת המכסים החקלאים היו אמורים לקבל כסף

ששון גואטה:  הם עכשיו עוצרים את הורדת המכסים אחרי שהם הורידו לנו כבר כמה פעימות, רק את הכסף הם לא רוצים להביא

ששון גואטה:  בדגים יש בינואר הקרוב עוד פעימה של הורדת מכסים

ששון גואטה:  אנחנו מבקשים שבינואר הקרוב לא תרד הפעימה הזאת

ששון גואטה:  מה הבעיה הגדולה? שאם מחר הם יבואו ויבקשו לעשות שוב רפורמה ולהוריד מכסים הם יתחילו מלמטה

משה גפני: 	אדוני המנכ"ל, האם דיברתם עם משרד האוצר על הדגים כמו שדיברתם על מוצרי החקלאות האחרים?      

אורן לביא: 	לא נכנסנו לזה כמו שנכנסנו בדברים האחרים

משה גפני: למה?     

אורן לביא: כי חלק מהדגים מקבלים תמיכות

אורן לביא:  צריך לעשות עבודת מטה

ינון אזולאי: הבעיה שאין זמן

מטי צרפתי הרכבי: אנחנו קרובים ל-1 בינואר

מטי צרפתי הרכבי:  עבודת מטה זה כמו להגיד שזה לא  יקרה

אורן לביא: לא נעשתה עבודת מטה לפני כן

משה גפני: 	אדוני המנכ"ל, אנחנו מבקשים שתשב עם משרד האוצר ותאמר לנו למה הגעתם בעניין הזה

משה גפני:  אם אתם מגיעים להסכמה, אותו צו שיש על החקלאות צריך להיות גם על הדגים

משה גפני:  אם אתה אומר שלא צריך כי הם מקבלים סבסוד ממקומות אחרים, תאמר לנו את זה

אורן לביא: 	אני צריך לבדוק את הדברים האלה

אורן לביא:  הפעימה השלישית מאחורינו, צריך לאשר את זה

משה גפני: זה לא מאחורינו, זה מה-1 בינואר

אורן לביא: צריך לסיים עם זה

אורן לביא:  לגבי אותם מוצרים בטיוטה שפורסמה אבל הצו לא יצא - גם את זה צריך לאשר ולסיים עם זה

אורן לביא:  אני תומך בנושא של הדגים, אבל אני רוצה ללמוד את זה בצורה יותר מסודרת

אלון שוסטר: השאלה אם אפשר לשנות כי ה-1 בינואר בפתח

אורן לביא: אפשר לשבת היום

משה גפני: בתחילת השבוע הבא מגיע ה-1 בינואר ואנחנו נהיה אחרי כל העניין הזה שעליו אנחנו מדברים עכשיו

משה גפני:  אדוני המנכ"ל, תשב איתם היום על הנושא של הדגים, תגיד לנו תשובה מה עושים עם זה

משה גפני:  גם תשובה שלילית חשוב שוועדת הכספים תדע

אורי צוק בר: 	ירקות לתעשייה נכללים במכתב של שר החקלאות לשר האוצר

אורי צוק בר:  פה מדובר על החזרת המכס לפני ההורדות, לא רק על עצירה

אורי צוק בר:  מדובר על להחזיר את המכס לרמתו

אורי צוק בר:  היו הבנות על זה, לא היה הסכם

משה גפני: 	המנכ"ל יושב על הדברים האלה

אלון שוסטר: לפני שלושה שבועות ישבנו פה עם רשות המים ועם האוצר ואמרנו שאין שום תמיכה וסיוע בעלויות המים

אלון שוסטר:  קיימנו ישיבה מאוד חשובה עם רשות המים, עם משרד החקלאות ועם החקלאים, אבל שום דבר לא יצא מזה

אלון שוסטר:  אני מבקש שתתקיים פה ישיבה כדי לראות איך אנחנו מתאימים את מחירי המים, במיוחד מחירי המים באזורים נעדרי חלופה, בקווי עימות ובדרום המופקר

אלון שוסטר:  אני לא יכול לקבל את המצב שבו אתם ממסמסים את הצדק הכל כך מובהק שצריך לעשות כאן

אלון שוסטר:  הפקרתם ואתם ממשיכים להפקיר את החקלאים ולא ליישם את ההחלטה של ועדת הכספים בנושא המים

מטי צרפתי הרכבי: צריך להפסיק לאלתר בכל היוזמות של הפחתת המכסים על החקלאות ומוצרי החקלאות

אורן לביא: קיימנו עכשיו מו"מ מאוד מהיר עם האוצר כדי לראות האם הם יסכימו לגבי מוצרים לתעשייה,  אבל קיבלנו תשובה שלילית

ינון אזולאי: יש לך תשובה חיובית של ועדת כספים

מטי צרפתי הרכבי: זאת הדרישה של ועדת הכספים

משה גפני: אתה יכול לשבת איתם?     

אורן לביא: לגבי הדגים אני אשב איתם

משה גפני: גם על זה

דובי אמיתי: זה יעבור, בעזרת השם, על הראש

אורן לביא: ישבנו גל ואני בדקה שדיברתם

אורן לביא:  הוא אמר לי שהוא לא מאשר את זה

אורן לביא:  אני משרד ממשלתי שמתייחסים אליו כאילו הוא אגף במשרד האוצר

משה גפני: אני מבקש שתשב איתם גם על הנושא הזה

אלון שוסטר: והאם אפשר להוסיף את ה-270? גל, תספר לנו לאן נעלמו ה-270 מיליון שקל

משה גפני: נופר בוכשטב, בקשה

נופר בוכשטב: 	זה נושא שקצת קרוב לליבנו, כי אבא שלי חקלאי

נופר בוכשטב:  הוא עכשיו לא פה, כי הוא עובד בשדה בקיבוץ נירים

נופר בוכשטב:  אנחנו לא פה בשביל זה, אנחנו פה כי אח שלי, יגב, כבר 80 יום נמצא בעזה

נופר בוכשטב:  הייתי פה בשבוע שעבר, הייתי פה לפני חודש, אני רואה די הרבה פרצופים מוכרים, אבל ההרגשה שלנו היא ששום דבר לא משתנה

נופר בוכשטב:   אנחנו באים לפה, מדברים, משתפים את הסיפור, כולם מאוד נחמדים ואמפתיים, אבל אח שלי עדיין שם

נופר בוכשטב:  אנחנו לא רואים שום התקדמות

נופר בוכשטב:  יש כל הזמן דיבורים על משא ומתן, אבל הזמן שלהם אוזל

נופר בוכשטב:  אני יושבת  פה ולא יודעת אם אח שלי נמצא בחיים, שזה נוראי להגיד את זה ליד אימא כדי שזה לא יחלחל גם אצלה

נופר בוכשטב:  אנחנו באמת כבר לא יודעים מה לעשות

נופר בוכשטב:  אנחנו יושבים כבר שבוע בקריה, אנחנו ישנים שם באוהלים

נופר בוכשטב:  אימא ישנה באוהל, אבא ישן באוהל והלך יום אחרי לשדה לעבוד

נופר בוכשטב:  אנחנו מבקשים שתגיעו לדבר איתנו, אנחנו נשמח לכל אחד שיגיע

נופר בוכשטב:  תגיעו לדבר איתנו, תגידו לנו מה אתם חושבים שאפשר לעשות, איך אתם יכולים לעזור לנו להוציא אותם משם

נופר בוכשטב:  אנחנו יושבים שם לא מתוך כעס, לא כדי להגיד לקבינט שאנחנו נגדם

נופר בוכשטב:  אנחנו שם, כי אנחנו מחזקים את הקבינט, אנחנו אומרים להם להיות אמיצים ולעשות את כל מה שהם יכולים בשביל לשחרר את החטופים שהזמן שלהם באמת נגמר

משה גפני: תודה רבה